八月十五夜玩月
唐·栖白
寻常三五夜,不是不婵娟。
及至中秋满,还胜别夜圆。
清光凝有露,皓魄爽无烟。
自古人皆望,年来又一年。
八月十四夜月
宋·范仲淹
光华岂不盛,赏宴尚迟迟。
天意将圆夜,人心待满时。
已知千里共,犹讶一分亏。
来夕如澄霁,清风不负期。
八月十三夜月
宋·陶梦桂
人情何待十分圆,满目金波已浩然。
明到杜陵头上发,寒侵郑老客中毡。
中秋未必似今夕,好景其如又隔年。
多谢望舒知此意,冰轮缓碾不加鞭。
八月十二日夜诚斋望月
宋·杨万里
才近中秋月已清,鸦青幕挂一团冰。
忽然觉得今宵月,元不黏天独自行。
八月十一夜,风月可爱,自前屋觅酒,不得而归,小诗呈百六十叔
宋·杜范
晚烟轻拂乱山横,落日才收月已明。
万顷孤光低阔野,一天寒色带疏星。
交情要与秋容淡,携手难禁夜气清。
惯识醉中风月好,不知风月更宜醒。
怀潘鄮屋
宋·陈允平
洛阳才解佩,过眼忽秋分。
四海一明月,千山共白云。
雁烟迷晓树,虫露湿香芹。
满纸相思字,临风欲寄君。
八月十日夜看月有怀子由并崔度贤良
宋·苏轼
宛丘先生自不饱,更笑老崔穷百巧。
一更相过三更归,古柏阴中看参昴。
去年举君苜蓿盘,夜倾闽酒赤如丹。
今年还看去年月,露冷遥知范叔寒。
典衣自种一顷豆,那知积雨生科斗。
归来四壁草虫鸣,不如王江常饮酒。
八月九日晚赋
宋·陆游
薄晚悠然下草堂,纶巾鹤氅弄秋光。
风经树杪声初紧,月入门扉影正方。
一世不知谁后死,四时可爱是新凉。
从今觅醉其当勉,酒似鹅儿破壳黄。